DECRETO 34/2006, do 16 de febreiro, polo que se inicia o proceso de disolución e liquidación da Sociedade Anónima de Xestión do Centro Tecnolóxico do Mar.
CONSELLERÍA DE ECONOMÍA E FACENDA — III. OUTRAS DISPOSICIÓNS — 03/03/2006

Mediante o Decreto 265/2004, do 29 de xullo, (Diario Oficial de Galicia nº 226, do 19 de novembro), acordouse a creación, ao abeiro do artigo 55.2º do Estatuto de autonomía e de conformidade co sinalado no artigo 45.1º e 3º da Lei 3/1985, do 12 de abril, do patrimonio da Comunidade Autónoma de Galicia, da sociedade pública Sociedade Anónima de Xestión do Centro Tecnolóxico do Mar.
A devandita sociedade ten por obxecto a prestación de toda clase de asesoramento e servizos ás persoas tanto físicas como xurídicas e organizacións dedicadas á xestión dos recursos marítimo-pesqueiros, de dereito público ou privado, ben a través de contratos suxeitos ao dereito administrativo como civil ou mercantil, ou a través de convenios de colaboración, así como á participación en proxectos de investigación e formación en materia de cooperación internacional con países terceiros. Todo iso poderao facer, pola súa vez, directamente ou a través da participación noutras sociedades.
Na práctica, a sociedade está inactiva desde a súa constitución, existindo unha duplicidade de funcións e fins coa fundación de nome e obxecto análogo e que é tutelada pola Consellería de Pesca. Deste xeito, a Sociedade Anónima de Xestión do Centro Tecnolóxico do Mar atópase na situación prevista no artigo 260.1º.3 do Real decreto lexislativo 1564/1989, do 22 de decembro, polo que se aproba o texto refundido da Lei de sociedades anónimas, de xeito que a sociedade deberá disolverse pola imposibilidade manifesta de realizar o seu fin social.
Xa que logo, consonte todo o exposto, cómpre agora proceder a disolver e liquidar os estatutos da devandita sociedade.
En consecuencia, despois dos informes preceptivos, e de conformidade co disposto no artigo 34 da Lei 1/1983, do 22 de febreiro, reguladora da Xunta e do seu presidente; así como nos artigos 45 e seguintes da Lei 3/1985, do 12 de abril do patrimonio da comunidade autónoma, de acordo igualmente co Real decreto lei 1564/1989, do 22 de decembro, polo que se aproba o texto refundido da Lei de sociedades anónimas e por proposta do conselleiro de Economía e Facenda logo de deliberación do Consello da Xunta de Galicia na súa reunión do día dezaseis de febreiro de dous mil seis,
DISPOÑO:
Artigo único.
Acórdase a disolución, ao abeiro do previsto nos artigos 45 e ss. da Lei 3/1985, do 12 de abril, do patrimonio da Comunidade Autónoma de Galicia,
da sociedade pública Sociedade Anónima de Xestión do Centro Tecnolóxico do Mar.
Disposicións derradeiras
Primeira.-Facúltase a Consellería de Economía e Facenda para ditar as normas necesarias para a execución, desenvolvemento e aplicación deste decreto e para a realización de todos os actos precisos para a disolución e liquidación da sociedade pública.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezaseis de febreiro de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda